งานวิจัยชี้ วัคซีนอาจช่วยลดความเสี่ยง ‘อาการโควิดระยะยาว’ 
Israel, Britain researchers find infected people less likely to complain of lingering COVID-19 if vaccinated
ผลการศึกษาเบื้องต้นในอิสราเอลซึ่งยังไม่ผ่านการตรวจสอบของนักวิทยาศาสตร์คนอื่น ๆ ชี้ให้เห็นว่า ผู้ที่ได้รับวัคซีนโควิดสองโดสจากบริษัทไฟเซอร์ (Pfizer) และมีผลตรวจเชื้อโคโรนาไวรัสเป็นบวก มีโอกาสเกิดอาการโควิดระยะยาวลดลงอย่างมากเมื่อเทียบกับผู้ติดเชื้อที่ยังไม่ได้ฉีดวัคซีน ขณะเดียวกัน งานวิจัยอีกชิ้นหนึ่งที่จัดทำโดยสำนักงานสถิติแห่งชาติของอังกฤษซึ่งใช้วิธีตรวจสอบข้อมูลของกลุ่มตัวอย่างผู้ใหญ่ 6,000 คน พบว่า ผู้ที่ได้รับวัคซีนโควิดสองโดสมีโอกาสเกิดอาการของโควิดระยะยาว คือสามเดือนหลังจากติดเชื้อ ลดลง 41% รายงานชิ้นนี้ชี้ว่า มีเพียง 9.5% ของผู้ที่ฉีดวัคซีนครบโดสแล้วที่มีอาการโควิดระยะยาว เทียบกับตัวเลขเกือบ 15% ของผู้ติดเชื้อที่ยังไม่ได้ฉีดวัคซีน ก่อนหน้านี้ มีงานวิจัยอีกสองชิ้นในสหรัฐฯ และสวิตเซอร์แลนด์ เปิดเผยถึงปัจจัยที่อาจส่งผลให้ผู้ติดเชื้อโคโรนาไวรัสบางคนมีแนวโน้มเกิดอาการของ “โควิดในระยะยาว” มากกว่าคนอื่น ๆ นักวิจัยที่มหาวิทยาลัยแห่งรัฐวอชิงตัน และศูนย์การแพทย์สวีเดนในนครซีแอตเติล ได้ทำการศึกษากลุ่มตัวอย่างมากกว่า 200 คนซึ่งติดเชื้อโคโรนาไวรัสระหว่างปี ค.ศ. 2020 - 2021 และพบปัจจัย 4 อย่างที่อาจส่งผลต่อการเกิดอาการโควิดในระยะยาว ได้แก่ ปริมาณโคโรนาไวรัสในร่างกายของผู้ติดเชื้อ การมีอยู่ของสารภูมิต้านทานบางชนิด การกระตุ้นไวรัสบางอย่างในร่างกายที่ทำให้เกิดอาการของโรคติดเชื้อ และการป่วยเป็นโรคเบาหวานชนิดที่ 2 ขณะที่งานวิจัยอีกชิ้นหนึ่งที่โรงพยาบาลมหาวิทยาลัยซูริค ในสวิตเซอร์แลนด์ ค้นพบว่าผู้ที่มีอาการโควิดในระยะยาวมักมีสารภูมิต้านทานบางอย่างในระดับต่ำ